b'\n_START_ARTICLE_\nSonja \xc5\xbditko\n_START_SECTION_\n\xc5\xbdivljenje in delo\n_START_PARAGRAPH_\nV rojstnem mestu je obiskovala gimnazijo in 1966 maturirala. Na ljubljanski Filozofski fakulteti (FF) je \xc5\xa1tudirala umetnostno zgodovino, primerjalno knji\xc5\xbeevnost in nem\xc5\xa1\xc4\x8dino ter 1973 diplomirala. Magisterij je opravila 1977. Z disertacijo Historizem v kiparstvu 19. stoletja na Slovenskem pa je 1990 doktorirala na oddelku za umetnostno zgodovino. Strokovno se je izpopolnjevala v G\xc3\xb6ttingenu (1971), na Dunaju (1974/1975) in v M\xc3\xbcnchnu (1981, 1984 in 1990). Sprva je bila zaposlena kot strokovna sodelavka-dokumentalistka na ljubljanski FF (1976-1979), nato kot dokumentalistka na Zavodu za izgradnjo Ljubljane (1979-1984), od 1989-1993 pa je bila samostojna kulturna delavka \xe2\x80\x93 publicistka. Leta 1993 se je zaposlila na ljubljanski PeF, kjer od 1999 pou\xc4\x8duje kot izredna profesorica._NEWLINE_\xc5\xbditkova se v raziskovalnem delu posve\xc4\x8da raziskavam kiparstva v 19. in z za\xc4\x8detka 20.stoletja na Slovenskem, s posebnim poudarkom na spomeni\xc5\xa1ko, nagrobno in arhitekturno plastiko, poleg doma\xc4\x8dih in tujih akademskih kiparjev pa obravnava tudi doslej zapostavljene podobarske delavnice. Napisala je knjigi Historizem v kiparstvu 19. stoletja na Slovenskem (COBISS) in Po sledeh \xc4\x8dasa. Spomeniki v Sloveniji. 1800-1914 (COBISS). Je soavtorica vodnikov Ljubljansko kiparstvo na prostem (1997) in Ljubljansko Navje (1997). \xc4\x8clanke objavlja v doma\xc4\x8di in tuji strokovni literaturi ter leksikalnih publikacijah, med drugim je pisala o J. Vurniku, F.K. Zajcu, V. Zajcu in J. \xc5\xbdniderju. Njena trenutna bibliografija obsega 188 enot.'